Vești bune pentru economia din Europa de Est. Venitul per capita, ajustat în funcţie de paritatea puterii de cumpărare, va fi mai mare în Slovenia decât în Italia în anul 2029, conform celor mai recente prognoze ale Fondului Monetar Internaţional (FMI), citate de Bloomberg.
Europa de Est va devansa sudul Europei
Tot după acest indicator, Lituania va fi la egalitate cu Italia şi Polonia nu va fi cu mult în urmă. Această modificare va fi o îndeplinire a promisiunii făcute ţărilor care au aderat la UE în anul 2004.
Potrivit sursei menționate, promisiunea era că acestea se vor apropia de statele mai bogate din vest. Procesul nu a avut loc atât de rapid pe cât se preconiza, în condiţiile în care convergenţa a suferit numeroase amânări, începând de la perioada volatilă a anilor 1990 şi până la criza financiară globală din 2008 şi criza datoriilor care a urmat.
Îmbunătăţirea standardelor de viaţă începe să dea roade
Este posibil ca şi cele mai recente progrese să fie rezultatul unor trenduri care nu au fost avute în vedere de planificatorii economici. În timp ce noile state membre din Europa Centrală şi de Est au văzut cum Produsul lor Intern Brut a crescut semnificativ, graţie investiţiilor străine şi accesului la piaţa şi fondurile UE, fenomenul de convergenţă a fost ajutat şi de creşterea mai lentă din Italia.
Îmbunătăţirea standardelor de viaţă începe să dea roade, arată prognozele FMI. Migraţia muncitorilor care căutau salarii mai mari în alte ţări a început să se inverseze.
Guvernele din regiune speră și că economiile lor mai mari se vor traduce şi într-o putere politică mai mare.
Amintim că aceste țări fac lobby la Bruxelles pentru lucruri precum majorarea cheltuielilor cu apărarea.
Riscul de recesiune globală este redus, în pofida turbulențelor continue generate de incertitudinile geopolitice
Anterior, un economist de marcă al FMI a spus că riscul de recesiune globală este redus, în pofida turbulențelor continue generate de incertitudinile geopolitice.
„Când facem evaluarea riscului în jurul valorii de referinţă, şansele să avem o recesiune globală sunt destul de minime. În acest moment, va fi nevoie de mult pentru a deraia această economie. Deci, a existat o rezistenţă extraordinară în ceea ce priveşte perspectivele de creştere”, a declarat Pierre-Olivier Gourinchas, consilier economic şi director al departamentului de cercetare la FMI, pentru CNBC.